FELHÍVÁS
Tisztelt Lakosság!

Körösújfalu Község Önkormányzatának Képviselő-testülete tájékoztatja Önöket, hogy a törvényi kötelezettségének eleget téve meg kell változtatnia az alábbi közterületek eddigi elnevezését:
· Ságvári utca;
· Kulich Gyula utca;
· Felszabadulás utca; 
Az utcanevek megváltoztatására a Magyarország helyi önkormányzatairól szóló 2011. évi CLXXXIX. törvény kötelezi a képviselő-testületet. Az idézett törvény 14. § (2) bekezdése ugyanis akként rendelkezik, hogy közterület, illetve közintézmény nem viselheti
a) olyan személy nevét, aki a XX. századi önkényuralmi politikai rendszerek megalapozásában, kiépítésében vagy fenntartásában részt vett, vagy
b) olyan kifejezést vagy olyan szervezet nevét, amely a XX. századi önkényuralmi politikai rendszerre közvetlenül utal.

Tájékoztatjuk Önöket arról is, hogy a Magyar Tudományos Akadémia állásfoglalása értelmében a fent említett három közterület elnevezése nem felel meg a felhívott törvényi rendelkezéseknek. 
A fentiekre tekintettel a Képviselő-testület arra kéri a lakosságot és a civil szervezeteket, hogy az átnevezés előtt az utcák új nevére tegyenek javaslatot. Az új elnevezések meghatározása során természetesen figyelemmel kell lenni a fentebb említett törvényi előírások mellett arra is, hogy nem alkalmazható ugyanazon településen belül azonos jellegű közterületre azonos elnevezés, és közterület élő személyről nem nevezhető el.
Amennyiben élni kívánnak a javaslattételi jogukkal, arra kérjük Önöket, hogy legkésőbb 2015. év március hó 20. napjáig tegyék ezt meg a Körösújfalu Község Önkormányzata Képviselő-testületéhez címzett, és a Vésztői Közös Önkormányzati Hivatal Körösújfalui Kirendeltségén beadott írásbeli előterjesztésükkel.

A beérkezett javaslatok értékelését követően, azok figyelembevételével az utcanevek megváltoztatásáról a Képviselő-testület határozatban dönt. A legötletesebb javaslatok elkészítőit a Képviselő-testület elismerésben részesíti.

